KIRJALLINEN KYSYMYS E-3484/98

esittäjä(t): Ernesto Caccavale (UPE) komissiolle

(25. marraskuuta 1998)

Aihe: Europolin työntekijöiden yleinen koskemattomuus

Viime lokakuun 1. päivänä 1998 voimaan tulleessa Europol-yleissopimuksessa päätetään 15 Euroopan unionin jäsenvaltion poliisivoimien välisiä koordinointitehtäviä hoitavan uuden elimen perustamisesta, jonka tehtäviin kuuluu tietojen keruu ja analysointi huumekaupasta rahanpesuun ja laittomasta maahanmuutosta terrorismiin vaihtelevissa rikoksissa. Kyseisessä sopimustekstissä herättää hämmennystä Europolin työntekijöiden erioikeuksia ja vapauksia koskeva pöytäkirja. Artiklassa 8 määrätään, että työntekijöillä on oikeudellinen koskemattomuus heidän virantoimituksessaan esittämiensä suullisten tai kirjallisten lausumien sekä virantoimitukseen liittyvien toimien osalta, myös sen jälkeen, kun he ovat siirtyneet pois palveluksesta.

Siksi kysyn komissiolta:

- Katsooko se, että kyseiset säädökset saattavat loukata räikeästi kansalaisten vapauksia ja perusoikeuksia varsinkin, kun poikkeukset tästä lähes täydellisestä koskemattomuudesta tai mahdolliset erivapauksista luopumiset ovat saman elimen ja sen pääjohtajan päätettävissä?

- Sisältyykö kyseisen pöytäkirjan säännöksiin, joissa taataan oikeudellinen koskemattomuus tiedonkeruu- ja tiedonkäsittelytapojen suhteen, jolloin tiedot voivat olla myös laittomasti hankittuja, vaara rikkomuksista, jotka kohdistuvat yksityisyyden ja henkilötietojen suojasta annettuihin lakeihin?

- Onko sen mielestä perusteltua olla huolissaan todellisen demokraattisen valvontavallan puutteesta tämän uuden elimen kohdalla, joka monien muiden yhteisön rakenteiden tavoin on syntynyt hallitusten välisellä sopimuksella ja joka juuri siksi on vaarassa jäädä parlamentaaristen toimielinten valvonnan ulkopuolelle?

Komission jäsenen Anita Gradininkomission puolesta antama vastaus

(21. tammikuuta 1999)

Europolin eri elinten jäsenillä sekä Europolin apulaisjohtajilla ja työntekijöillä on Europol-yleissopimuksen 41 artiklan 1 kohdan mukaisesti tehtäviensä suorittamiseen tarvittavat erioikeudet ja vapaudet. Nämä perustuvat pöytäkirjaan, jossa määritellään kaikissa jäsenvaltioissa sovellettavat säännöt. Edellä mainitun artiklan 3 kohdan mukaisesti neuvoston on hyväksyttävä kyseinen pöytäkirja EU:sta tehdyn sopimuksen VI osastossa määrättyä menettelyä noudattaen yksimielisesti, ja jäsenvaltioiden on hyväksyttävä se valtiosääntönsä asettamien vaatimusten mukaisesti.

Komission mielestä pöytäkirjan säännöt yleensä ja sen 8 artikla erikseen eivät loukkaa kansalaisten perusvapauksia ja -oikeuksia. Oikeudellisen koskemattomuuden takaaminen kansainvälisille ja hallitustenvälisille järjestöille on yleinen käytäntö kansainvälisessä lainsäädännössä. Tällainen koskemattomuus on myönnetty suurelle osalle kansainvälisiä järjestöjä. Tärkein esimerkki tästä lainvalvonnan alalla on Interpol, jolle on myös myönnetty oikeudellinen koskemattomuus.

Lisäksi komissio toteaa, että tietojen keräämisen ja käsittelyn suhteen oikeudellisen koskemattomuuden takaavat pöytäkirjan säännöt eivät vaaranna yksityisyys- ja henkilösuojalakeja. Europol-yleissopimuksen II-IV osat (7-25 artiklat) sisältävät erittäin monipuoliset määräykset henkilötietojen keräämisestä, tallentamisesta, käytöstä ja käsittelystä sekä tietojärjestelmien perustamisesta. Europol-yleissopimuksen 14 artiklan mukaisesti kunkin jäsenvaltion on toteutettava tämän yleissopimuksen soveltamisalan rajoissa kansallisen lainsäädännön mukaiset toimenpiteet, jotka koskevat tietokantojen sisältämien henkilötietojen käsittelyä, taatakseen tiedoille vähintään 28 päivänä tammikuuta 1981 tehdyn Euroopan neuvoston yleissopimuksen periaatteiden soveltamisen mukaisen suojatason. Tässä yhteydessä niiden on otettava huomioon henkilötietojen käyttämisestä poliisin toiminnassa 17 päivänä syyskuuta 1987 antama Euroopan neuvoston ministerikomitean suositus R (87) 15. Europolin on myös otettava huomioon edellä mainitut määräykset henkilötietojen keräämisestä, käsittelystä ja käytöstä. Lisäksi Europol-yleissopimuksen 24 artiklassa määrätään yhteisen valvontaviranomaisen perustamisesta. Tämän riippumattoman viranomaisen tehtävä on valvoa Europolin toimintaa ja taata, etteivät Europolin hallussa olevan tiedon tallentaminen, käsittely ja käyttö loukkaa yksilöiden oikeuksia.

Demokraattisen valvonnan suhteen komissio haluaa muistuttaa, että Europol-yleissopimuksen 34 artiklan mukaisesti Euroopan neuvoston puheenjohtajana toimivan valtion on toimitettava vuosittain erityiskertomus Europolin toiminnasta parlamentille.